b'\n_START_ARTICLE_\nViljamas Okamas\n_START_PARAGRAPH_\nViljamas Okamas (William Ockham, g. apie 1285 m. Okamo miestelyje, netoli Londono \xe2\x80\x93 m. 1349 m.) \xe2\x80\x93 pranci\xc5\xa1kon\xc5\xb3 vienuolis, filosofas, pranci\xc5\xa1kon\xc5\xb3 nominalist\xc5\xb3 filosofin\xc4\x97s mokyklos k\xc5\xabr\xc4\x97jas._NEWLINE_Gim\xc4\x97 Okamo miestelyje, netoli Londono. Studijavo Oksfordo universitete, v\xc4\x97liau jame d\xc4\x97st\xc4\x97. Pranci\xc5\xa1kon\xc5\xb3 ordino narys. Viljamo Okamo pasek\xc4\x97jai j\xc4\xaf vadino \xe2\x80\x9eneprilygstamuoju daktaru" (doctor singularis), nors pripa\xc5\xbeinto daktaro laipsnio jis ir netur\xc4\x97jo._NEWLINE_Garsaus metodologinio principo, paprastai vadinamo "Okamo skustuvu", autorius._NEWLINE_1324 m. u\xc5\xbe prie\xc5\xa1taravim\xc4\x85 Ba\xc5\xbeny\xc4\x8dios doktrinai \xc4\xafkalintas Avinjone, vienuolyno kal\xc4\x97jime, i\xc5\xa1 kurio 1328 m. pab\xc4\x97go, o po poros met\xc5\xb3 persik\xc4\x97l\xc4\x97 \xc4\xaf Miunchen\xc4\x85 pas Vokietijos imperatori\xc5\xb3 Liudvik\xc4\x85 IV Bavar\xc4\x85, tuo metu kovojus\xc4\xaf prie\xc5\xa1 popie\xc5\xbei\xc5\xb3 vald\xc5\xbei\xc4\x85. Mir\xc4\x97 Miunchene 1349 m., susirg\xc4\x99s maru.\n_START_SECTION_\nFilosofinis palikimas\n_START_PARAGRAPH_\nViljamo Okamo filosofinis palikimas gausus. Ne visi jo ra\xc5\xa1tai i\xc5\xa1liko, o kai kurie i\xc5\xa1lik\xc4\x99 dar iki \xc5\xa1iol nepublikuoti._NEWLINE_Filosofijos istorijoje Okam\xc4\x85 labiausiai i\xc5\xa1garsino fundamentalus trij\xc5\xb3 dali\xc5\xb3 logikos veikalas \xe2\x80\x9eVisos logikos s\xc4\x85vadas" (Summa totius logicae, 1340 m.). I\xc5\xa1 logikos veikal\xc5\xb3 pamin\xc4\x97tinas neskelbtas Traktatas apie knygas logini\xc5\xb3 klaid\xc5\xb3 teorijos klausimais._NEWLINE_I\xc5\xa1 teologini\xc5\xb3 ir filosofini\xc5\xb3 darb\xc5\xb3 pamin\xc4\x97tini \xe2\x80\x9eApie priesaikos paslapt\xc4\xaf" (1324 m.), \xe2\x80\x9eTraktatas apie dievi\xc5\xa1k\xc4\x85j\xc4\x85 predestinacij\xc4\x85 ir ateities numatym\xc4\x85" (Tractatus de praedestinatione et de praescientia Dei et de futuris contingentibus, 1324 m.), \xe2\x80\x9eSutvarkymas" (Ordinatio, 1323 m.), \xe2\x80\x9eApie visk\xc4\x85" (Ouodlibeta, 1324 m.), \xe2\x80\x9eApie savaimin\xc4\x99 kokyb\xc4\x99", \xe2\x80\x9eApie neskaidomuosius" (De indivisibilibus)._NEWLINE_Viljamas Okamas taip pat para\xc5\xa1\xc4\x97 nema\xc5\xbeai politini\xc5\xb3 traktat\xc5\xb3: "Devyniasde\xc5\xa1imties dien\xc5\xb3 veikalas" (Opus nonaginta dierum, 1333 m.), \xe2\x80\x9eTraktatas apie popie\xc5\xbeiaus Jono XXII dogmas" (Tractatus de dogmatibus Johannis XXII papae, 1338 m.), \xe2\x80\x9eMokytojo ir mokinio dialogas" (Dialogus inter magistrum et discipulum, 1338 m.), \xe2\x80\x9eTraktatas apie imperatoriaus ir popie\xc5\xbeiaus vald\xc5\xbei\xc4\x85" (Tractatus de imperatorum et pontificum potestae, 1347 m.), \xe2\x80\x9ePopie\xc5\xbeiaus Jono XXII klaid\xc5\xb3 kompendiumas" (Compendium errorum papae Joannis XXII, 1339 m.)_NEWLINE_Daugyb\xc4\x97je veikal\xc5\xb3 Viljamas Okamas svarbius filosofijos ir teologijos klausimus nagrin\xc4\x97jo su tobulu logiko \xc4\xaf\xc5\xbevalgumu. Jis suk\xc5\xabr\xc4\x97 ir i\xc5\xa1tobulino filosofini\xc5\xb3 Dievo buvimo \xc4\xafrodym\xc5\xb3 kritik\xc4\x85, nors jis buvo tvirtas ir pozityvus teologas. Savo teiginiais Viljamas Okamas nuties\xc4\x97 keli\xc4\x85 Reformacijos teologijai.'